**Astudiaeth Achos 1.**

**Dechrau’n Deg - Iechyd**

Wedi dechrau gyda Dechrau’n Deg yn ystod y cyfnod cynenedigol, a chwblhaodd HV asesiad cyn geni gyda Bydwraig gan fod y fam dan 18 oed, gyda hanes o orbryder a theimlo’n isel ei hysbryd. Wedi cwblhau pecyn gofal ‘Croeso i’r Byd’ yn y cartref, ac wedi derbyn adborth cadarnhaol. Wedi derbyn pob cysylltiad gan Raglen Plant Iach Cymru, ac ymweliadau ychwanegol wedi’u darparu i gefnogi mam gyda bwydo ar y fron ac iechyd meddwl. Mae mam yn bwydo ar y fron, yn mynychu ein gwasanaeth cymorth lleol bob dydd ac mae wedi ymgeisio i fod yn gyfaill cefnogol yn y dyfodol, felly gall hyrwyddo bwydo ar y fron i famau ifanc eraill. Ymweliadau iechyd cyson yn sgil gorbryder a theimlo’n isel ei hysbryd. Wedi cael ei chyfeirio at y grant tlodi bwyd i helpu mam gyda bwyd iach er mwyn cefnogi ei thaith bwydo ar y fron a diddyfnu’r babi. Gan fod y plentyn wedi bod yn sâl yn ddiwedd, rhoddodd y gorau i fwyta bwyd caled ac fe achosodd hynny orbryder i mam, mae bellach yn cael POC diddyfnu i helpu mam annog bwydydd caled eto. Mynychodd mam a babi gwrs babi actif y tymor diwethaf. Mam yn dweud ei bod hi’n gwerthfawrogi’r gefnogaeth mae wedi’i derbyn gan dîm iechyd Dechrau’n Deg. Mae’n dweud, drwy wneud y pecynnau cynenedigol, mae wedi dysgu am agweddau ar ofal cyn geni’r babi, ac y byddai wedi rhoi’r gorau i fwydo ar y fron, ond, mae wedi cael cefnogaeth bwydo cyson ac wedi gwneud llawer o ffrindiau newydd drwy fynd i’r grŵp babanod bob wythnos.

**Astudiaeth Achos 2.**

**Cymorth Rhianta ar gyfer Datrysiadau y tu allan i’r Llys**

Cafodd yr unigolyn ei gyfeirio er mwyn cwblhau’r sesiynau cymorth rhianta. Pan gysylltodd y gweithiwr gyda’r unigolyn am y tro cyntaf, roedd yn ddiystyriol iawn a dywedodd bod gan ei blentyn anabledd, ac mai dyma oedd yn achosi’r problemau. Yna, dywedodd y byddai’n cwblhau'r sesiynau cyn belled a bod gan y gweithiwr wybodaeth am gyflwr ei blentyn, a bod modd cynnig ffyrdd addas o reoli ymddygiad heriol, oedd yn nodwedd gyffredin gyda’r cyflwr hwn.

Roedd y sesiynau cyntaf yn canolbwyntio ar edrych ar y newid mewn cyfraith mewn mwy o fanylder yn ogystal â’r ffactorau allanol a all gyfrannu at y risg cynyddol o ddefnyddio cosbedigaeth ffisegol. Dywedodd y rhiant bod y plentyn yn dibynnu’n sylweddol arnyn nhw, a byddai hyn yn aml yn achosi llawer o straen yn y cartref, oedd yn arwain at wrthdaro rhwng y rhiant a’r plentyn. Yn ystod y sesiynau hyn, nodwyd y cafodd y teulu eu cyfeirio’n wreiddiol ar gyfer asesiad gofalwyr ac asesiad OT ar gyfer y plentyn. Bwriad yr asesiadau hyn oedd sicrhau eu bod nhw’n gymwys i dderbyn taliadau uniongyrchol fyddai’n eu galluogi i gyflogi gweithiwr cymorth i gefnogi eu plentyn i fynd allan, yn ogystal â lleihau’r ychydig o’r straen i rieni yn ystod y cyfnod hwn. Bwriad yr asesiadau OT oedd pennu a oedd angen cymhorthion ffisegol gartref fyddai’n annog annibyniaeth y plentyn o ran mynd i mewn ac allan o’r bath ar ei ben ei hun heb orfod dibynnu ar y rhieni, gan ei fod yn nesáu at ddod yn 18 oed ac nid oedd eisiau dibynnu ar ei dad i’w symud. Fodd bynnag, amlygwyd nad oedd yr asesiadau hyn wedi’u cwblhau ers iddynt gael eu hargymell y flwyddyn cyn hynny, ac felly roedd y gweithiwr yn gallu olrhain i ble y cawsant eu hanfon a sicrhau bod yr asesiadau yn cael eu hatgyfeirio unwaith eto fel bod y teulu’n cael ei ystyried ar gyfer cefnogaeth wrth symud ymlaen.

Wrth drafod strategaethau ymddygiad y gellid eu gweithredu gartref, sicrhaodd y gweithiwr ei fod yn gwneud ymchwil i gyflwr y plentyn a tharo golwg ar ymchwil yn ymwneud ag ymddygiad heriol a sut i’w reoli’n effeithiol gartref. Wrth gyflwyno’r wybodaeth hon i’r unigolyn, dywedodd nad oedd erioed wedi deall yn iawn beth oedd ymddygiad heriol, ac nad oedd wedi ystyried sut roedd ei ymateb i sefyllfaoedd yn ysgogi gwrthdaro.

Maent wedi gweithio ar ffyrdd i’r unigolyn ddelio â sefyllfaoedd heriol sy’n cynnwys eu plentyn, a phryd i gamu i ffwrdd er mwyn lleihau’r risg o gosbedigaeth ffisegol. Adolygwyd y strategaethau mewn manylder, a dewisodd yr unigolyn rai strategaethau i roi cynnig arnynt gartref gyda’i blentyn, a llwyddodd hefyd i ddod o hyd i strategaethau personol ar gyfer delio gyda’i dymer, gan leihau’r risg o ddefnyddio cosbedigaeth ffisegol yn y cartref.

Roedd yr unigolyn yn cyfrannu’n dda ym mhob sesiwn a dywedodd ei fod yn gwerthfawrogi fod cynnwys y sesiynau wedi’u haddasu er mwyn cyd-fynd ag anghenion y teulu. Mae ffurflen cefnogaeth ddilynol yn dangos bod cynnydd da wedi’i wneud ac mae hynny wedi arwain at ganlyniad cadarnhaol i’r unigolyn.

**Astudiaeth Achos 3.**

**Teuluoedd yn Gyntaf – Gwasanaeth Llesiant Emosiynol (ACTION FOR CHILDREN)**

Cafodd merch deuddeg oed (X) ei hatgyfeirio i’n gwasanaethau am gymorth emosiynol a therapiwtig er mwyn ei helpu i ddeall a rheoli ei emosiynau. Methodd i ymgysylltu yn y sesiwn asesu ond llwyddodd i gwblhau ffurflen oedd yn dangos ei bod yn isel ei hysbryd. Rhannodd ei mam bryderon gan ddweud ei bod hi’n ynysu yn ei hystafell wely drwy’r adeg ac nad oedd hi’n gweld ei ffrindiau nag yn cymryd rhan mewn unrhyw rai o’r gweithgareddau arferol sy’n addas i bobl yr un oed a hi. Ni aeth i’r ysgol am oddeutu deufis. Er bod (X) wedi dweud nad oedd hi eisiau gwasanaeth, roedd ei mam a minnau yn pryderu’n fawr y gallai ei thymer isel waethygu heb unrhyw gymorth, felly cynigiais ddarparu gwasanaeth ar gyfer ei mam, gan ganolbwyntio ar X, a’i chefnogi hi i ddod o hyd i ffyrdd i helpu X. Roedd yn gwerthfawrogi hyn am ei bod hi wedi wynebu problemau wrth ymdopi â’r cyfan ac nid oedd ganddi syniad beth i’w wneud.

Cafodd mam X wyth sesiwn dros y ffon dros gyfnod o 12 wythnos, ac fe wnaeth y sefyllfa wella’n sylweddol yn ystod y cyfnod hwn. Roedd eu perthynas yn well a chawsant dreulio mwy o amser gyda’i gilydd, gan ganolbwyntion ar lesiant X. Roeddwn yn ei annog i helpu X i fagu hyder ac ysgogiad drwy gymryd camau bach, a rhoddais docynnau iddynt fynd i’r sw er mwyn cael treulio diwrnod allan fel teulu. Dechreuodd X ymweld â theulu estynedig a ffrindiau unwaith eto, ac yn ystod gwyliau’r haf, llwyddodd i gymdeithasu gyda ffrindiau newydd oedd yn aros yn yr un lle. Aeth mam X ati i ganolbwyntio ar ddod o hyd i swydd rhan amser a gwella pethau ar gyfer yr aelwyd drwy ail drefnu’r holl ystafelloedd a threfniadau cysgu. Roeddwn yn annog hyn gan ei fod yn cael dylanwad cadarnhaol ar X o weld ei mam yn bod yn actif. Cafodd X gyfleoedd i helpu a chyfrannu at brosiectau fel hyn, ac roedd hynny’n ei helpu i fagu hyder, a chafodd mwy o arian wrth i’w mam ddechrau gweithio. Yn araf deg, daeth X yn fwy agored i gyfathrebu ac roedd hynny’n rhoi cyfle i’w mam gynnig cyngor a chymorth.

Ar ddiwedd y gwyliau haf, dywedodd X ei bod hi eisiau mynd i’r ysgol. Er bod hyn yn brofiad anodd am iddi wynebu rhai heriau yn ystod y dyddiau cyntaf, llwyddodd i rannu’r problemau hyn a phenderfynodd X a’i mam i roi cynnig ar ysgol newydd. Wrth ymweld â nhw i gwblhau adolygiad, roedd X yn fwy na hapus i gwrdd â mi, a chadarnhaodd hi a’i mam nad oeddynt bellach angen help a chymorth oni bai am brynu gwisg newydd pan fyddai X yn cael cynnig lle. Llwyddais i gael grant am hyn, ac roeddwn yn hapus i gau’r achos gan fod yr holl anghenion a’r canlyniadau a nodwyd yn yr asesiad wedi’u bodloni, a chafwyd adborth cadarnhaol iawn gan fam X am y gwasanaeth ei hun. Mae’r achos hwn yn dangos gwerth gallu darparu gwasanaeth hyblyg, a sut ellir helpu plant a phobl ifanc hyd yn oed pan na ydynt yn cyfrannu’n dda ar y dechrau.

**Astudiaeth Achos 4.**

**Teuluoedd yn Gyntaf – Prosiect Blues (ACTION FOR CHILDREN)**

Astudiaeth Achos: Ysgol Bodedern

Lleoliad: Ynys Môn, Gogledd Cymru

Rhaglen Blues: Tachwedd-Rhagfyr 2023

Myfyriwr: 14 oed (Defnyddir ffugenw er mwyn diogelu’r person ifanc)

Wrth ddechrau’r Rhaglen Blues, llwyddodd Jamie i gael sgôr o 33 ar y gyfradd CES-d, oedd yn awgrymu ei fod mewn risg o niwed sylweddol. Oherwydd hyn, cafodd ei wahodd i gymryd rhan yn y rhaglen Blues.

Pan ofynnwyd i’r disgyblion feddwl am eu ‘nod’ ar gyfer y rhaglen Blues, roedd Jamie yn ddistaw iawn ac nid oedd yn ymwneud â’r disgyblion eraill. Roedd yn siarad yn dawel iawn ac roedd hwyluswyr yn cael trafferth ei glywed. Dywedodd Jamie mai ei nod oedd peidio â phoeni beth mae pobl yn ei feddwl ohono.

Yn ystod y sesiwn gyntaf, nid oedd Jamie eisiau rhannu ei feddyliau negyddol, a dywedodd mai’r hyn sy’n peri pryder iddo fwyaf yw’r ysgol ac roedd yn ddistaw am weddill y sesiwn. Ni chwblhaodd Jamie'r sesiwn ddosbarthu yn ystod sesiwn 1 na siarad gydag unrhyw un arall yn y grŵp. I geisio gwneud Jamie’n fwy cyfforddus a’i ysgogi i siarad, aeth yr hwylusydd ymlaen i ofyn i Jamie a oedd ganddo unrhyw anifeiliaid anwes, neu unrhyw ddiddordebau. Mewn llais tawel, dywedodd Jamie ei fod yn mwynhau chwarae ar ei gyfrifiadur. Dywedodd yr hwylusydd fod ganddynt gŵn a’i fod yn mwynhau rhai gemau ar y cyfrifiadur. Dechreuodd Jamie wenu.

Aeth y sesiwn yn ei blaen gyda Jamie dal yn eistedd yn dawel. Tuag at ddiwedd y sesiwn, dechreuodd Jamie siarad am y rhaglen Blues gyda’r hwyluswyr, a gofynnodd pa ysgolion eraill oedd wedi cymryd rhan. Roedd hyn yn dangos bod Jamie yn dangos diddordeb yn rhaglen Blues.

Dywedodd Jamie mai ei lwyddiant personol oedd mynychu’r Sgowtiaid ac ennill bathodynnau am wahanol bethau megis gwersylla. Roedd Jamie’n gyfforddus wrth siarad am y Sgowtiaid.

Yn ystod yr ail sesiwn, daeth yn amlwg fod Jamie wedi ymroi i’r rhaglen Blues, er ei fod yn ddistaw yn ystod y sesiynau. Dangosodd Jamie ddealltwriaeth dda o’r dechneg gyntaf a ddarparwyd fel rhan o’r rhaglen. Wrth ddefnyddio’r enghraifft “methu mewn profion yn yr ysgol”, roedd Jamie yn gallu meddwl am rywbeth cadarnhaol oedd yn gwrthdaro, sef “fe allaf ailsefyll y prawf a pharhau i wneud fy ngorau glas yn y pynciau rwy’n eu mwynhau.” Mae Jamie hefyd wedi rhannu y gallech wneud rhywbeth rydych chi’n ei fwynhau i’ch gwneud i chi deimlo’n well, megis “sgwrsio gydag athro a theulu am eich teimladau”. Cafodd Jamie ei ganmol am rannu hynny.

Yn ystod y ddwy sesiwn gyntaf, nid oedd Jamie wedi bod yn cwblhau ei ddyddiadur teimladau, fodd bynnag, yn ystod sesiwn tri rhannodd Jamie ei ddyddiadur teimladau, a gadael i’r hwyluswyr daro golwg arno. Dywedodd Jamie mai un o’i brif bryderon yw “ffraeo gyda ffrindiau”. Yna, rhannodd ei feddyliau negyddol, sef “a wnawn nhw siarad gyda mi eto”, ac yna meddyliodd am ddatrysiad cadarnhaol ar ei ben ei hun, sef “gallaf siarad gyda nhw i ddatrys y broblem a siarad gyda fy nheulu i gael cyngor,” Cafodd ei ganmol am rannu hynny. Yn ystod sesiwn pedwar, roedd yn amlwg fod hyder Jamie yn gwella, a rhannodd llawer yn ystod y sesiwn.

Parhaodd Jamie i fod yn actif yn ystod y sesiynau hyn, a rhannu rhai meddyliau yn gyson. Un enghraifft rhannodd Jamie yn ystod sesiwn pump oedd “y ffordd mae’n gor-feddwl popeth ac yn poeni”. Rhannodd Jamie ei feddyliau negyddol, sef “rwy’n meddwl gormod”, ond roedd ganddo feddyliau i’r gwrthwyneb, sef “fe ddylwn siarad am fy meddyliau os na allaf ddeall pam rwy’n poeni”. Wrth drafod cynlluniau ymateb yn y grŵp, dywedodd Jamie mai cynllun ymateb am siarad am y teimladau a meddyliau fyddai i “wobrwyo fy hun” wrth siarad am fy nheimladau. Roedd yr hwyluswyr yn canmol Jamie. Erbyn hyn, roedd yn amlwg fod Jamie yn cymryd mwy o ran yn y sesiynau ac yn ymwneud mwy gyda disgyblion eraill. Roedd wedi gwneud rhai ffrindiau yn y sesiynau ac wedi dod yn siaradus iawn.

Yn ystod sesiwn chwech, pan roedd y grŵp yn adolygu eu targedau o wythnos un, roedd Jamie yn gallu rhannu ei fod wedi cyflawni ei nod. Dywedodd Jamie wrth y grŵp ei fod yn teimlo’n ychydig mwy hyderus i siarad, ac er ei fod yn teimlo’n bryderus i siarad gyda phobl newydd, nid yw’n teimlo’n nerfus, a’i fod wedi dysgu sut i ymdopi’n well. Dywedodd Jamie ei fod yn teimlo ei fod bellach yn gallu siarad drwy ei feddyliau yn hytrach na phoeni’n ormodol.

Wrth gwblhau’r holiadur ar ddiwedd y CES-d, roedd sgôr Jamie wedi gostwng o 20 pwynt, sydd yn ostyngiad sylweddol.

Darparwyd ‘Pecyn Ymadael’ Iechyd Meddwl i Jamie gyda nifer o bamffledi gwybodaeth, taflenni lliwio cyfryngu sy’n egluro’r buddion o liwio, gwybodaeth am y pum llwybr at lesiant, rhestr gynhwysfawr o safleoedd/tudalennau cefnogol, swyddogol ar y cyfryngau cymdeithasol ac apiau. Roedd balŵn a swigod Gweithredu Dros Blant hefyd yn y pecyn, oedd yn egluro’r buddion o anadlu/chwythu swigod er mwyn arafu cyfradd y galon a theimladau isel. Cafwyd hefyd wybodaeth am gymorth a gweithgareddau/grwpiau cymorth ar gyfer pobl ifanc. Roedd dyddiadur Gweithredu Dros Blant yn y pecyn, ac enillodd Jamie wobr yn y raffl, ac roedd yn falch iawn o hynny. Derbyniodd Jamie ei Dystysgrif Cwblhau hefyd.

**Astudiaeth Achos 5.**

**Teuluoedd yn Gyntaf – Pobl Ifanc**

Ym mis Ionawr 2023, cafodd teulu ei atgyfeirio i’r Gwasanaethau Plant a Theuluoedd gan yr ysgol gyda phryderon CP ynghylch Niwed ac Esgeulustod o ganlyniad i:

1. Presenoldeb gwael yn yr ysgol
2. Gweithwyr proffesiynol ddim wedi gweld y plentyn ers 3 mis
3. Mam ddim yn cydymffurfio gydag EWO na’r ysgol
4. Mam yn canslo apwyntiadau neu ddim gartref ar gyfer ymweliadau cartref
5. Mam wedi ateb y drws yr wythnos hon ond yn gwrthod mynediad ac wedi dweud bod y plentyn yn ei wely’n sâl

Rhannwyd pryderon gydag EWO – person ifanc bellach ddim yn gadael yr ystafell wely, ddim yn cynnal sgwrs gyda theulu, yn bwyta yn yr ystafell wely. Bob amser wedi cau’r llenni ac wedi gorchuddio’r ffenestri gyda thyweli. Ddim yn gwneud ymdrech gyda’i ymddangosiad, mae hylendid personol wedi gwaethygu, hunan-niweidio ac ati. Ofn llewygu os yn boeth neu’n benysgafn, ac yn amsugno pryderon a ffobiâu pobl eraill ar y cyfryngau cymdeithasol a TikTok.

Nid oedd y teulu’n hysbys i’r Gwasanaethau Plant a Theuluoedd, ac nid oedd unrhyw bryderon am Addysg, Iechyd na datblygiad y plentyn tan yn ddiweddar.

Gweithiwr Cymdeithasol wedi cwblhau “Asesiad yr Hyn sy’n Bwysig” (WMA). Mam wedi cysylltu â’r Meddyg Teulu i gysylltu â CAMHS, ond angen caniatâd y plentyn, ac fe wrthododd. Bydd Swyddog Llesiant yr Ysgol yn cynnal ymweliadau cartref wythnosol i wella’r berthynas rhwng y plentyn a’r ysgol. Mam wedi cael ei chyfeirio at Cruse Bereavement a Parabl er mwyn derbyn cwnsela.

Cafodd y teulu eu hatgyfeirio at y Tîm o Amgylch y Teulu (TAF) am gymorth Ymarferol ac Emosiynol.

Gwaith wedi’i gwblhau gan y Gweithiwr Cymorth TAF:

* Wedi bod yn gweld y teulu’n wythnosol a magu perthynas gyda nhw.
* Wedi gweithio ar feithrin hyder ac wedi cael gweld ystafell wely’r person ifanc er mwyn dechrau’r ymyrraeth.
* Wedi bod yn cefnogi’r teulu i gydymffurfio gydag atgyfeiriadau at asiantaethau eraill a all eu cefnogi ymhellach, e.e., CAMHS, Gwasanaethau Ieuenctid.
* Person Ifanc yn gwrthod ymgysylltu gydag unrhyw wasanaeth oni bai am TAF.
* Gweithiwr Cymorth TAF wedi cysylltu gyda gwasanaethau eraill, ac wedi cael cyngor ac arweiniad yn enwedig ynghylch ymddygiad ac agweddau ar iechyd meddwl.
* Mae’r person ifanc ddigon hen, gyda’r capasiti i wneud eu penderfyniadau eu hun.
* Wedi gweithio gyda’r person ifanc ar ymddygiad ac iechyd meddwl yn ogystal ag ymarferoldeb rheolaeth y fam ac asiantaethau.
* Gweithio gyda’r fam mewn perthynas â’i rôl hi o ran caniatáu’r math hwn o ymddygiad, e.e., mynd a bwyd i’r ystafell wely, eistedd gyda’r person ifanc am oriau mewn ystafell dywyll.
* Gweithio gyda’r fam i gael hyder i ddweud na ac i ddyfal barhau er gwaethaf gofynion y person ifanc e.e., paratoi bwyd ond ei adael lawr grisiau.
* Mam yn pryderu fod y person ifanc yn dioddef o orbryder sylweddol oherwydd bwlio, ond nid yw’r person ifanc eisiau ymwneud ag unrhyw wasanaethau megis CAMHS na’r Meddyg Teulu.
* Gwaith uniongyrchol gyda’r plentyn gan ddefnyddio technegau DBT ac amlygiad graddol ar gyfer gorbryder.

Wedi gwneud atgyfeiriadau i:

* CAMHS
* Gwasanaeth Ymgynghori EIPS
* Gwasanaethau Ieuenctid

Sefyllfa Bresennol:

* Mae hwn wedi bod yn achos dwys a chymhleth gyda Gweithiwr Cefnogi TAF yn dangos dyfalbarhad ac amynedd i gefnogi'r person ifanc a'r teulu.
* Bron i 15 mis ar ôl dechrau gweithio gyda'r person ifanc, mae Gweithiwr Cymorth TAF wedi gweld gwelliannau enfawr.
* Ar un adeg roedd hwn yn deulu oedd yn cael cyswllt dyddiol ac ymweliadau cartref ddwywaith yr wythnos.
* Person Ifanc wedi bod yn cwblhau cymwysterau Gogledd Cymru ar-lein.
* Person ifanc wedi bod yn gadael yr ystafell wely ac yn bwyta lawr grisiau gyda'r teulu.
* Person ifanc wedi mynd allan i eistedd yn yr ardd.
* Person Ifanc wedi cael cawod ac wedi golchi ei wallt ei hun, sy'n rhywbeth nad oedd y person ifanc wedi'i wneud ers 15 mis. Yn flaenorol, byddai person ifanc yn golchi trwy ddefnyddio powlen o ddŵr cynnes a sebon yn ei ystafell.
* Person ifanc wedi croesi'r ffordd i siarad â'i ffrind.
* Person Ifanc wedi cael ffrindiau draw ar sawl achlysur ac wedi eistedd yn yr ystafell fyw gyda nhw.
* Person Ifanc yn defnyddio'r ystafell ymolchi i olchi a glanhau ei ddannedd yn ddyddiol.
* Cafodd gwallt y person ifanc ei dorri yn y cartref gan driniwr gwallt a safodd trwy gydol yr apwyntiad gwallt.
* Person ifanc wedi eistedd yn y car.
* Person Ifanc wedi cytuno i gwrdd â gweithiwr cymorth o'r tîm 16+ i gefnogi gydag addysg, ac mae’r person ifanc bellach yn gweithio gyda nhw yn wythnosol i weithio tuag at gymhwyster gofal plant ac wedi trafod lleoliad.
* Cwblhaodd y person ifanc gyrsiau Hylendid Bwyd a Diogelu.
* Bydd y person ifanc yn mynd i lawr grisiau gyda’r nos i wneud ei siocled poeth ei hun.
* Person ifanc yn cysgu lawr grisiau am 3 noson.
* Person ifanc wedi eistedd i lawr grisiau gyda Gweithiwr Cymorth TAF.
* Person ifanc wedi tynnu tyweli oddi ar y ffenestri ac yn eistedd gyda'r llenni yn hanner agored.
* Person ifanc yn dechrau rhesymoli ei ofnau a defnyddio technegau i weithio drwy'r sefyllfa sy'n sbarduno hyn.
* Person ifanc yn sylweddoli na fydd yn llewygu.
* Bydd person ifanc yn siarad â gweithwyr proffesiynol eraill ar y ffôn (addysg).
* Mae'r fam yn dilyn y cyngor a roddwyd yn gyson ac o ganlyniad i'w hyder ei hun mae pethau wedi gwella.
* Mae'r sefyllfa'n llawer gwell heb fod angen Gweithiwr Cymdeithasol.
* Mae'r achos yn parhau ar agor ar hyn o bryd ond mae'r dwyster wedi lleihau gydag ymweliadau cartref wedi gostwng i unwaith bob pythefnos a galwad ffôn unwaith yr wythnos.

Mae hwn yn berson ifanc sydd wedi gorfod cael lefel uchel iawn o gefnogaeth gan Weithiwr Cymorth TAF dros gyfnod o 15 mis, ond erbyn hyn mae’r sefyllfa wedi gwella’n fawr, gyda’r person ifanc yn fodlon ymgysylltu â gwasanaethau eraill a bydd yn cau TAF o fewn y 6 wythnos nesaf gyda chanlyniad llwyddiannus.